與葉淳老侯敦夫張秉道同相視新河秉道有詩次韵二首  其二
作者：蘇軾
朝代：宋

paragraphs: 荆溪父老愁三害，下斬長蛟本無頼。
平生倔强韓退之，文字猶爲鰐魚戒。
石門之役萬金耳，首鼠不爲吾已隘。
江湖開塞古有數，兩鵠飛來告成壞。
勸農使者非常人，一言已破黎民駭。
上饒使君更超軼，坐睨浮山如累塊。
髯張乃我結襪生，詩酒淋漓出狂怪。
我作水衡君作丞，他日歸朝同此拜。